text: Fem borgmestre: Vi bliver udsat for forskelsbehandling
  06 oktober 2010 kl. 07.21
  Forskellen på tilskud til skoler i Jylland og København får nu fem borgmestre - bl..a Kolding og Esbjerg - til at skrive til kulturminister Per Stig Møller.
  Et eksempel er, at Designskolen i Kolding får 10.000 kroner mindre pr. elev end Designskolen i København. Det samme gælder for skoler i blandt andet Esbjerg, Odense og Århus, der modtager mindre i støtte end tilsvarende skoler i København.
  Derfor skriver borgmestrene i Århus, Odense, Ålborg, Esbjerg og Kolding nu til kulturministeren om sagen:
  - Det virker mærkeligt at ministeriet gør forskel på, om unge vælger at læse i Kolding eller København, siger Koldings borgmester, Jørn Pedersen.
  De fem borgmestre opfordrer Kulturministeren til at sikre økonomisk ligestilling mellem uddannelserne i en  kommende fireårsaftale.
  